**Z Á P I S N I C A č. 4**

**zo 4. riadneho zasadnutia Obecného zastupiteľstva obce Perín – Chym ,**

**konaného dňa 07.05.2019**

**Prítomní :** MVDr. Ladislav Molnár PhD. - starosta

**Poslanci:**  Ing. Roland Vinter, Ing. Miroslav Podžuban, Miroslav Lochman, Ľudmila Révésová,

Marek Trembecki, Zoltán Sabo, Bartolomej Damko a Róbert Kapaló

**Za overovateľov zápisnice:** Bartolomej Damko a Ing. Miroslav Podžuban

**Zapísala :** Ing. M. Štefánová

**Program:**

1. Otvorenie *(určenie zapisovateľa, overovateľov zápisnice; voľba návrhovej komisie)*
2. Schválenie programu zasadnutia OZ
3. Informácia starostu obce
4. Zloženie sľubu poslanca obecného zastupiteľstva za časť Chym
5. Schválenie dodatku k VZN o vytváraní zdravého životného prostredia, o ochrane verejného poriadku a zelene na území obce Perín-Chym-Vyšný Lánec
6. Schválenie VZN č .1/2019 o určení výšky príspevku na čiastočnú úhradu nákladov v školách a školských zariadeniach v zriaďovateľskej pôsobnosti obce
7. Príprava projektovej dokumentácie k dostavbe 2. stupňa ZŠ
8. Rôzne (interpelácie poslancov, žiadosti občanov)
9. Záver

**K bodu č.1:**

Starosta obce MVDr. Ladislav Molnár PhD. otvoril zasadnutie Obecného zastupiteľstva, privítal poslancov, zvlášť novozvoleného poslanca za časť Chym a všetkých prítomných, navrhol overovateľov a zapisovateľku zápisnice, ktorí boli schválení.

**K bodu č. 2**

V tomto bode starosta oboznámil prítomných s programom zasadnutia. Navrhol zmenu programu, a to zaradenie bodu č. 3 do rokovania ako informáciu o výsledku volieb a následného zloženia sľubu poslanca a v bode č. 4 informáciu o činnosti od posledného zasadnutia OZ.

Poslanci prijali uznesenie č. 32 a 33 **.**

**K bodu č. 3**

V tomto vloženom bode starosta odovzdal slovo predsedníčke miestnej volebnej komisie, aby informovala poslancov o výsledkoch nových komunálnych volieb do obecného zastupiteľstva pre časť obce Chym, ktoré boli 13.04.2019. Predsedníčka miestnej volebnej komisie, Anna Trembecká, predniesla výsledky volieb a následne novozvolený poslanec Zoltán Sabo, po odznení hymny, zložil sľub.

Poslanci **(aj novozvolený poslanec)** prijali uznesenie č.34.

**K presunutému bodu č. 4**

V tomto bode starosta informoval prítomných o činnosti v obci od posledného zasadnutia:

* úspešne sme zvládli nové voľby do Obecného zastupiteľstva v časti obce Chym a čakajú nás voľby do Európskeho parlamentu, ktoré budú 25.05.2019
* obec obdržala oznámenie o poskytnutí dotácie z Envirofondu na stavebné úpravy rigolov v obci vo výške 150.000,- €, kde spoluúčasť obce je vo výške 7.894,74 €
* čakáme na verdikt, či nám Envirofond schváli dotáciu na kultúrny dom v Chyme
* cyklotrasa – prebieha verejné obstarávanie
* prebehlo rokovanie so spoločnosťou ANTIK o optickom prepojení obce
* spoločnosť VSD, a.s. nám poskytla cenovú ponuku na rekonštrukciu verejného osvetlenia
* prebehlo konanie na Okresnom úrade ohľadom kanalizácie R4, na základe tohto rokovania, obec vyzve Hydromeliorácie, aby vyčistili kanály smerujúce a vedúce cez obec
* Telekomunikácie na náš podnet demontovali 22 ks tel. stĺpov
* máme nových zamestnancov – Vanesku Špegárovú na pozícii účtovníčky a Simonu Bitóovú v Školskej jedálni (cez projekt z Úradu práce)
* už je preložená kniha o histórii obcí do maďarského jazyka
* akcie v obci: 08.06.2019 MDD, 22.06.2019 Športový deň, 29.06.2019 Deň obce Vyšný Lánec, 10.08.2019 Deň obce Perín a 31.08.2019 Deň obce Chym
* nový autobus bude koncom mája, resp. začiatkom júna

Poslanci prijali uznesenie č. 35.

**K bodu č. 5**

Prokurátor doručil protest proti VZN obce o vytváraní zdravého životného prostredia, o ochrane verejného poriadku a zelene na území obce Perín – Chym – Vyšný Lánec. Namietal tak nezákonnosť ustanovenia § 2 ods. 6 predmetného VZN, podľa ktorého: „ Za čistotu a čistenie chodníkov počas celého roka zodpovedá vlastník resp. užívateľ, priľahlej nehnuteľnosti.“, čo má byť v rozpore s § 6 ods. 1 zákona č. 369/1990 Zb. o obecnom zriadení v platnom znení, § 9 ods. 2 zákona č. 135/1961 Zb. o pozemných komunikáciách ( cestný zákon ) v znení neskorších právnych predpisov.

Novelou § 9 ods. 2 zákona č. 135/1961 Zb. o pozemných komunikáciách ( cestný zákon ) v znení neskorších právnych predpisov, vykonanou zákonom č. 106/2018 Z. z. o prevádzke vozidiel v cestnej premávke, účinnou od 20.5.2018, prešla povinnosť vlastníkov nehnuteľností odpratávať chodníky na obce ( mestá ), čím odpadla povinnosť vlastníkov, správcov alebo užívateľov nehnuteľností susediacich s komunikáciou udržiavať schodnosť chodníka. Z tohto dôvodu poslanci prijali dodatok k VZN uznesením č.36.

**K bodu č. 6**

V tomto bode vedúca školskej jedálne, Anna Trembecká, informovala prítomných o úprave zákona o dotácii na stravu v školách a školských zariadeniach zriadených obcou a o nutnosti prijatia nového VZN. Po diskusii poslanci prijali VZN č. 1/2019 uznesením č. 37

**K bodu č. 7**

V tomto bode starosta predložil návrh na dostavbu športového centra k základnej škole, resp. telocvične s bazénom s možnosťou rozšírenia ZŠ až po 9. ročník. Po vzájomnej diskusii sa poslanci rozhodli, že súhlasia s vypracovaním štúdie k prístavbe k ZŠ.

**K bodu č. 8**

Poslanec R. Kapaló žiadal poslancov za časť obce Perín, aby sa vyčlenili peniaze z rozpočtu aj pre časti Chym a Vyšný Lánec, aby sa niečoho zriekli na úkor menších častí obce. Apeloval na to, aby sa uvažovalo spoločensko-ekonomicky. Poslankyňa Ľ. Révesová navrhla, aby sa dokúpili zariadenia len na školské ihrisko a ihrisko nad kostolom a futbalové ihrisko v Períne by sa vynechali. Starosta prisľúbil vyhotovenie altánku vo Vyšnom Lánci a opravia sa rigoly, posilní sa vybavenie exteriérového detského ihriska. V Chyme je cieľom opraviť kultúrny dom.

Poslanec B. Damko navrhol prerozdeliť aj dotáciu na komunikácie do všetkých troch častí obce.

K už spomenutej dotácii z Environmentálneho fondu na stavebnú úpravu rigolov v obci prijali poslanci uznesenie č. 39, ktorým schválili výšku spoluúčasti.

Zmluvu o vecnom bremene v prospech VSD, a.s., ktorej predchádzala zmluva o budúcej zmluve, odsúhlasili poslanci uznesením č. 40.

Poslanci odsúhlasili tlač 300 ks kníh o histórii obcí v maďarskom jazyku.

**K bodu č. 9**

Na záver sa pán starosta poďakoval prítomným za účasť a ukončil zasadnutie OZ.

................................... ................................... .............................................

Bartolomej Damko Ing. Miroslav Podžuban MVDr. Ladislav Molnár PhD.

overovateľ overovateľ starosta obce

**PRIJATÉ UZNESENIA**

**zo 4. riadneho zasadnutia Obecného zastupiteľstva obce Perín – Chym ,**

**konaného dňa 07.05.2019**

**UZNESENIE č. 32**

Obecné zastupiteľstvo Obce Perín-Chym **s c h v a ľ u j e** program 4. riadneho zasadnutia OZ v Períne-Chyme.

Hlasovanie : za: 7 , proti : 0 , zdržali sa: 0

**UZNESENIE č. 33**

Obecné zastupiteľstvo Obce Perín-Chym **s c h v a ľ u j e** zmenu programu 4. riadneho zasadnutia OZ v Períne-Chyme a to zaradením bodu č. 3 do rokovania ako informáciu o výsledku volieb a následného zloženia sľubu poslanca a bod č. 4 bude informácia starostu obce o činnosti od posledného zasadnutia OZ.

Hlasovanie : za: 7 , proti : 0 , zdržali sa: 0

**UZNESENIE č. 34**

Obecné zastupiteľstvo Obce Perín-Chym:

1. **b e r i e n a  v e d o m i e** výsledky volieb do obecného zastupiteľstva,
2. **k o n š t a t u j e, ž e** druhýzvolený poslanec obecného zastupiteľstva za časť obce Chym, Zoltán Sabo, zložil zákonom predpísaný sľub poslanca obecného zastupiteľstva.

Hlasovanie : za: 8 , proti : 0 , zdržali sa: 0

**UZNESENIE č. 35**

Obecné zastupiteľstvo Obce Perín-Chym **b e r i e na  vedomie** informáciu starostu za uplynulé obdobie od posledného zasadnutia OZ.

Hlasovanie : za: 8 , proti : 0 , zdržali sa: 0

**UZNESENIE č. 36**

Obecné zastupiteľstvo Obce Perín-Chym:

1. **s c h v a ľ u j e** Dodatok č.1 k VZN obce Perín – Chym o vytváraní zdravého životného prostredia, o ochrane verejného poriadku a zelene na území obce Perín – Chym – Vyšný Lánec z 24.08.1993 vypustením ustanovenia § 2 ods. 6. tohto znenia: „Za čistotu a čistenie chodníkov počas celého roka zodpovedá vlastník resp. užívateľ, priľahlej nehnuteľnosti.“ a aby sa pôvodné ods. z § 2, ods. 7. a 8. zmenili a prečíslovali na ods. 6. a 7.
2. **ž i a d a** starostu  aby v požadovanej lehote 90 dní podal správa prokurátorovi o vyhovení jeho protestu a aby sa po zmene zabezpečilo aj zverejnenie zmeneného VZN na obecnej stránke.

Hlasovanie : za: 8 , proti : 0 , zdržali sa: 0

**UZNESENIE č. 37**

Obecné zastupiteľstvo Obce Perín-Chym **s c h v a ľ u j e**  Všeobecne záväzné nariadenie č.1/2019 o výške mesačného príspevku na čiastočnú úhradu nákladov v školách a školských zariadeniach zriadených obcou Perín-Chym, podľa predloženého návrhu.

Hlasovanie : za: 8 , proti : 0 , zdržali sa: 0

**UZNESENIE č. 38**

Obecné zastupiteľstvo Obce Perín-Chym **s ú h l a s í** svypracovaním štúdie k prístavbe k Základnej škole.

Hlasovanie : za: 8 , proti : 0 , zdržali sa: 0

**UZNESENIE č. 39**

Obecné zastupiteľstvo Obce Perín-Chym **s c h v a ľ u j e**  :

1. finančnú spoluúčasť obce vo výške 7.894,74 € na projekt „Stavebná úprava rigolov v obci Perín-Chym“ pre získanie dotácie 150.000,-€ z Environmentálneho fondu,
2. presun finančných prostriedkov spoluúčasti vo výške 7894,74 € z rozpočtovej položky 41 01.1.1 717 002 Rekonštrukcie (44 126 €) do rozpočtovej položky Stavebná úprava rigolov .

Hlasovanie : za: 8 , proti : 0 , zdržali sa: 0

**UZNESENIE č. 40**

Obecné zastupiteľstvo Obce Perín-Chym **s c h v a ľ u j e** zriadenie vecného bremena v prospech Východoslovenskej distribučnej, a.s, Mlynská 32, 042 91 Košice, strpieť umiestnenie elektro-energetického zariadenia na parc. C KN č. 3864/5, C KN č. 826/22 a C KN č. 3859/2 v kat. území Perín v rozsahu geometrických plánov č.31691501-276/2018 a 31691501-306/2018 vyhotovených spol. Geodetic spol. s r.o., Dunajská 10, 040 01 Košice.

Hlasovanie : za: 8 , proti : 0 , zdržali sa: 0